b"\n_START_ARTICLE_\nKen Hensley\n_START_SECTION_\nBiografija\n_START_PARAGRAPH_\nKen Hensley gim\xc4\x97 Londone, i\xc5\xa1 kurio kartu su t\xc4\x97vais, trimis broliais ir seserimi 1955 m. persik\xc4\x97l\xc4\x97 \xc4\xaf Stevenage. Jis prad\xc4\x97jo mokytis groti gitara 12 met\xc5\xb3 i\xc5\xa1 Berto Weedono prad\xc5\xbeiamokslio. Pirm\xc4\x85 kart\xc4\x85 vie\xc5\xa1ai koncertavo The Mentmore Pen Factory, Stevenage 1960 m. rugs\xc4\x97jo m\xc4\x97n. Po to grojo grup\xc4\x97se The Blue Notes, Ken And The Cousins ir Kit And The Saracens (1962 m.). 1963 m. \xc5\xa1i grup\xc4\x97 transformavosi \xc4\xaf The Jimmy Brown Sound, kuri netgi \xc4\xafra\xc5\xa1\xc4\x97 kelet\xc4\x85 dain\xc5\xb3 (j\xc5\xb3 \xc4\xafra\xc5\xa1ai nei\xc5\xa1liko). Nedaug tr\xc5\xabko, kad tuo laiku b\xc5\xabt\xc5\xb3 \xc4\xafvyk\xc4\x99s ir pirmasis Hensley pasirodymas \xe2\x80\x9eprofesionaliojoje\xe2\x80\x9c scenoje, nes jo grup\xc4\x97 ruo\xc5\xa1\xc4\x97si pritarti Ben E. Kingui jo vizito Jungtin\xc4\x97je Karalyst\xc4\x97je metu, ta\xc4\x8diau \xc5\xa1is pasirodymas ne\xc4\xafvyko._NEWLINE_1965 m. Hensley nustojo dom\xc4\x97tis soul stiliaus muzika ir kartu su jaunu gitaristu Mick Taylor, kuris v\xc4\x97liau i\xc5\xa1gars\xc4\x97jo dirbdamas su The Rolling Stones, suk\xc5\xabr\xc4\x97 grup\xc4\x99 The Gods. Kenas suk\xc5\xabr\xc4\x97 did\xc5\xbei\xc4\x85j\xc4\x85 dal\xc4\xaf grup\xc4\x97s kompozicij\xc5\xb3, dainavo ir grojo Hammondo vargonais (tod\xc4\x97l, kad grup\xc4\x97je grojo talentingas gitaristas Mick Taylor). Tuo metu jis dar ne\xc5\xbeinojo, kad labiausiai i\xc5\xa1gars\xc4\x97s b\xc5\xabtent kaip vargonininkas. The Gods nariais \xc4\xafvairiu laiku buvo vokalistas ir gitaristas bei bosininkas Greg Lake (v\xc4\x97liau King Crimson ir Emerson, Lake & Palmer narys), bosininkas Paul Newton (jis v\xc4\x97liau buvo ir pirmasis Uriah Heep bosininkas), b\xc5\xabgnininkas Lee Kerslake (v\xc4\x97liau taip pat groj\xc4\x99s Uriah Heep), bosininkas John Glascock (v\xc4\x97liau Jethro Tull narys) ir gitaristas Joe Konas. 1968 m. grup\xc4\x97 pasira\xc5\xa1\xc4\x97 sutart\xc4\xaf su Columbia Records ir \xc4\xafra\xc5\xa1\xc4\x97 2 albumus ir kelet\xc4\x85 singl\xc5\xb3. Po to Newton paliko grup\xc4\x99 ir per\xc4\x97jo \xc4\xaf Spice._NEWLINE_Galiausiai grup\xc4\x97 i\xc5\xa1iro, ta\xc4\x8diau Cliff Bennett i\xc5\xa1 Rebel Rouser nusprend\xc4\x97 groti progresyvesn\xc4\x99 muzik\xc4\x85 ir pakviet\xc4\x97 The Gods vaikinus prisijungti. Taip grup\xc4\x97s Toe Fat pavadinimu jie i\xc5\xa1leido 2 albumus (Kenas dalyvavo tik \xc4\xafra\xc5\xa1ant pirm\xc4\x85j\xc4\xaf i\xc5\xa1 j\xc5\xb3). Tuo pat metu Kenas taip pat dalyvavo \xc4\xafra\xc5\xa1ant abejotinos vert\xc4\x97s Head Machine (tai veikiau buvo ne grup\xc4\x97, o projektas) album\xc4\x85 \xe2\x80\x9eOrgasm\xe2\x80\x9c. Tada jis v\xc4\x97l, kaip karjeros prad\xc5\xbeioje, daugiausia grojo gitara._NEWLINE_1969 m. pabaigoje Paul Newton pakviet\xc4\x97 Hensley kartu groti grup\xc4\x97je Spice, kadangi tuo metu jie ie\xc5\xa1kojo klavi\xc5\xa1ininko, nor\xc4\x97dami pakeisti grup\xc4\x97s skambes\xc4\xaf \xc4\xaf progresyvesn\xc4\xaf ir ne tok\xc4\xaf artim\xc4\x85 bliuzui. 1970 m. sausio m\xc4\x97n. grup\xc4\x97s pavadinimas i\xc5\xa1 Spice buvo pakeistas \xc4\xaf Uriah Heep. Grup\xc4\x97s sud\xc4\x97tyje tuo metu taip pat buvo gitaristas Mick Box ir vokalistas David Byron. Darbas Uriah Heep sudar\xc4\x97 galimybes Ken Hensley i\xc5\xa1pl\xc4\x97toti ir parodyti pasauliui savo dain\xc5\xb3 ir j\xc5\xb3 tekst\xc5\xb3 ra\xc5\xa1ymo bei grojimo klavi\xc5\xa1iniais instrumentais ir gitara geb\xc4\x97jimus. Grup\xc4\x97 susilauk\xc4\x97 did\xc5\xbeiulio pasisekimo ir tapo viena i\xc5\xa1 legendini\xc5\xb3 Jungtin\xc4\x97s Karalyst\xc4\x97s roko grupi\xc5\xb3. Klasikin\xc4\x97s Uriah Heep sud\xc4\x97ties, kuri\xc4\x85 sudar\xc4\x97 Hensley, Byron, Box, Kerslake ir bosininkas Gary Thain k\xc5\xabrybin\xc4\x97 energija ir Gerry Bron i\xc5\xa1 Bronze Records vadyba buvo svarbiausi veiksniai, nul\xc4\x97m\xc4\x99 ne\xc4\xaftik\xc4\x97tinus grup\xc4\x97s geb\xc4\x97jimus kurti puiki\xc4\x85 muzik\xc4\x85. Per t\xc4\x85 laik\xc4\x85, kai Hensley buvo Uriah Heep nariu (1970\xe2\x80\x931980 m.), grup\xc4\x97 \xc4\xafra\xc5\xa1\xc4\x97 13 studijini\xc5\xb3 album\xc5\xb3 ir vien\xc4\x85 i\xc5\xa1 garsiausi\xc5\xb3 vis\xc5\xb3 laik\xc5\xb3 koncertini\xc5\xb3 album\xc5\xb3 \xe2\x80\x9eUriah Heep Live - January 1973\xe2\x80\x9c, taip pat daug rinkini\xc5\xb3 ir singl\xc5\xb3. Tuo pat metu Ken Hensley \xc4\xafra\xc5\xa1\xc4\x97 ir 2 pirmuosius savo solinius albumus: \xe2\x80\x9eProud Words On A Dusty Shelf\xe2\x80\x9c (1973 m.) ir \xe2\x80\x9eEager To Please\xe2\x80\x9c (1975 m.). I\xc5\xa1 grup\xc4\x97s pasitraukus Thain (mir\xc4\x97 1975 m.) ir Byron, \xc4\xaf Uriah Heep \xc5\xa1eim\xc4\x85 \xc4\xafsiliejo kiti puik\xc5\xabs muzikantai: John Wetton (Family, King Crimson, Roxy Music, v\xc4\x97liau UK ir Asia), Trevor Bolder (i\xc5\xa1 Spiders From Mars, v\xc4\x97liau Wishbone Ash) ir John Lawton (Lucifer's Friend). Ta\xc4\x8diau k\xc5\xabrybin\xc4\x97 energija jau nebebuvo tokia pati kaip anks\xc4\x8diau\xe2\x80\xa6_NEWLINE_Hensley pasitrauk\xc4\x97 i\xc5\xa1 grup\xc4\x97s 1980 m., b\xc5\xabdamas nepatenkintas tuo metu grup\xc4\x97s pasirinktu muzikiniu stiliumi. Prad\xc5\xbeioje paband\xc4\x99s suburti nauj\xc4\x85 grup\xc4\x99 Jungtin\xc4\x97je Karalyst\xc4\x97je, v\xc4\x97liau jis i\xc5\xa1vyko \xc4\xaf JAV ir sureng\xc4\x97 kelet\xc4\x85 pasirodym\xc5\xb3 \xc5\xa0iaur\xc4\x97s Amerikoje kartu su tiems pasirodymams suburtu Ken Hensley Band._NEWLINE_1982 m. Hensley prisijung\xc4\x97 prie Floridos sunkiojo roko grup\xc4\x97s Blackfoot. Su \xc5\xa1ia grupe jis \xc4\xafra\xc5\xa1\xc4\x97 2 albumus, kurie susilauk\xc4\x97 tam tikro pasisekimo, ta\xc4\x8diau i\xc5\xa1 jos pasitrauk\xc4\x97 su\xc5\xbeinoj\xc4\x99s apie Byrono mirt\xc4\xaf 1985 m. Per t\xc4\x85 laik\xc4\x85 jis taip pat i\xc5\xa1leido savo tre\xc4\x8di\xc4\x85j\xc4\xaf solin\xc4\xaf album\xc4\x85 \xe2\x80\x9eFree Spirit\xe2\x80\x9c (1980 m.)._NEWLINE_Nuo tada Hensley prakti\xc5\xa1kai pasitrauk\xc4\x97 i\xc5\xa1 aktyvios muzikin\xc4\x97s veiklos, gyveno Sent Luise (JAV), tik retkar\xc4\x8diais sudalyvaudamas muzikiniuose projektuose su grup\xc4\x97mis W.A.S.P., Cinderella ir kai kuriuose kituose. Blackie Lawless i\xc5\xa1 W.A.S.P. tiksliai apib\xc5\xabdino Hensley viet\xc4\x85 roko istorijoje:_NEWLINE_\xe2\x80\x9eMano supratimu, Ken Hensley suk\xc5\xabr\xc4\x97 taisykles kaip klavi\xc5\xa1iniais groti sunk\xc5\xb3j\xc4\xaf metal\xc4\x85.\xe2\x80\x9c_NEWLINE_Ta\xc4\x8diau, daugelio nuostabai, po gana ilgo tylos laikotarpio situacija prad\xc4\x97jo keistis pra\xc4\x97jusio am\xc5\xbeiaus de\xc5\xa1imtojo de\xc5\xa1imtme\xc4\x8dio viduryje. 1994 m. buvo i\xc5\xa1leistas iki tol negird\xc4\x97t\xc5\xb3 \xc4\xafra\xc5\xa1\xc5\xb3 rinkinys \xe2\x80\x9eFrom Time To Time\xe2\x80\x9c, \xc4\xaf kur\xc4\xaf buvo \xc4\xaftraukta keletas dain\xc5\xb3, Keno \xc4\xafra\xc5\xa1yt\xc5\xb3 tarp 1971 ir 1982 m., taip pat keletas labai ger\xc5\xb3 ankstyv\xc5\xb3j\xc5\xb3 Uriah Heep klasikini\xc5\xb3 dain\xc5\xb3 versij\xc5\xb3, kurias Kenas sugrojo kartu savo to laiko \xe2\x80\x9ekambariokais\xe2\x80\x9c \xe2\x80\x93 gitaristu Paul Kossoff ir b\xc5\xabgnininku Simon Kirke (abu i\xc5\xa1 grup\xc4\x97s Free). Kiti muzikantai, dalyvav\xc4\x99 \xc4\xafra\xc5\xa1ant \xc5\xa1ias dainas, buvo bosininkas Boz Burrell (King Crimson ir Bad Company), gitaristas Mick Ralphs (Bad Company), b\xc5\xabgnininkai Ian Paice (Deep Purple ir Whitesnake) bei Kenny Jones (The Who)._NEWLINE_1999 m. Hensley be savo darbo su \xe2\x80\x9eSt. Louis Music\xe2\x80\x9c prad\xc4\x97jo vis aktyviau dalyvauti muzikin\xc4\x97je veikloje. Kartu su savo grupe Visible Faith jis \xc4\xafra\xc5\xa1\xc4\x97 album\xc4\x85 \xe2\x80\x9eA Glimpse Of Glory\xe2\x80\x9c. Tai buvo gana eklekti\xc5\xa1kas balad\xc5\xbei\xc5\xb3 ir sunkiojo roko kompozicij\xc5\xb3 rinkinys, kur\xc4\xaf Keno gerb\xc4\x97jai, pasiilg\xc4\x99 jo nauj\xc5\xb3 k\xc5\xabrini\xc5\xb3, pri\xc4\x97m\xc4\x97 labai entuziastingai._NEWLINE_Per ketvirt\xc4\x85j\xc4\xaf kasmetin\xc4\xaf Uriah Heep suva\xc5\xbeiavim\xc4\x85, vykus\xc4\xaf Londone 2000 m. gegu\xc5\xbe\xc4\x97s m\xc4\x97n., buvo susitarta surengti vienintel\xc4\xaf grup\xc4\x97s, kuri s\xc4\x85lyginai pavadinta \xe2\x80\x9eHensley-Lawton Band\xe2\x80\x9c, koncert\xc4\x85. Pirm\xc4\x85 kart\xc4\x85 pra\xc4\x97jus 21 metams nuo pasitraukimo i\xc5\xa1 Uriah Heep prie Keno prisijung\xc4\x97 buv\xc4\x99s grup\xc4\x97s vokalistas John Lawton! Kartu su jais koncertavo Paul Newton (pirmasis Uriah Heep bosininkas) ir 2 Johno grup\xc4\x97s nariai \xe2\x80\x93 solo gitara groj\xc4\x99s Reuben Kane ir b\xc5\xabgnininkas Justin Shefford. Susi\xc5\xbeav\xc4\x97jusiai publikai jie sugrojo eil\xc4\x99 sen\xc5\xb3j\xc5\xb3 klasikini\xc5\xb3 Uriah Heep kompozicij\xc5\xb3 bei kelias dainas i\xc5\xa1 Keno solini\xc5\xb3 album\xc5\xb3. Koncertas buvo \xc4\xafra\xc5\xa1ytas \xc4\xaf kompaktin\xc4\xaf disk\xc4\x85, po to buvo surengtas koncertinis turas Europoje, kurio kulminacija buvo koncertas Hamburge (Vokietijoje) su simfoniniu orkestru. Jo metu sugrota nauja klasikin\xc4\x97s Uriah Heep kompozicijos \xe2\x80\x9eSalisbury\xe2\x80\x9c interpretacija._NEWLINE_Tai tikrai dar ne istorijos pabaiga, nes Hensley gana aktyviai t\xc4\x99s\xc4\x97 savo solin\xc4\x99 karjer\xc4\x85. Po 21 met\xc5\xb3 pertraukos jis i\xc5\xa1leido solin\xc4\xaf album\xc4\x85 \xe2\x80\x9eRunning Blind\xe2\x80\x9c, o po to sureng\xc4\x97 pasaulin\xc4\xaf koncertin\xc4\xaf tur\xc4\x85 su savo grupe, pavadinta \xe2\x80\x9eFree Spirit\xe2\x80\x9c. Joje grojo keli gars\xc5\xabs muzikantai: Dave Kilminster (gitara), Andy Pyle (bosin\xc4\x97 gitara) ir Pete Riley (b\xc5\xabgnai). Kilminster ir Riley v\xc4\x97liau taip pat grojo grup\xc4\x97je Keith Emerson Band (Kilminster \xc5\xa1iuo metu priklauso Roger Waters grupei). Ken Hensley pastaruoju metu taip pat kasmet surengia pasirodymus nedidel\xc4\x97se arenose Skandinavijoje, pvz., \xe2\x80\x9eThe Summer Party\xe2\x80\x9c Fredrikstade (Norvegija), kur jis jau \xc5\xa1e\xc5\xa1erius metus koncertuoja kiekvien\xc4\x85 rugpj\xc5\xabt\xc4\xaf._NEWLINE_Persik\xc4\x97l\xc4\x99s \xc4\xaf Ispanij\xc4\x85, Hensley toliau aktyviai dirbo ir i\xc5\xa1leido albumus \xe2\x80\x9eThe Last Dance\xe2\x80\x9c (naujos dainos), \xe2\x80\x9eThe Wizard's Diary\xe2\x80\x9c (Uriah Heep klasikin\xc4\x97s kompozicijos, i\xc5\xa1 naujo \xc4\xafra\xc5\xa1ytos 2004 m.) bei \xe2\x80\x9eCold Autumn Sunday\xe2\x80\x9c (Keno solin\xc4\x97s dainos, i\xc5\xa1 naujo \xc4\xafra\xc5\xa1ytos 2005 m.)._NEWLINE_2006 m. pabaigoje buvo \xc4\xafra\xc5\xa1yta, o 2007 m. gegu\xc5\xbe\xc4\x97s m\xc4\x97n. i\xc5\xa1leista roko opera \xe2\x80\x9eBlood On The Highway\xe2\x80\x9c, kuri\xc4\x85 atliekant dalyvavo keletas specialiai pakviest\xc5\xb3 sve\xc4\x8di\xc5\xb3. Jos turinys \xe2\x80\x93 roko \xc5\xbevaig\xc5\xbed\xc4\x97s i\xc5\xa1kilimo, nuopuolio ir atgimimo istorija. Pagrindines vokalines partijas operoje atliko pats Kenas, taip pat Glenn Hughes (ex-Deep Purple, Trapeze, Black Sabbath), Jorn Lande (ex-The Snakes, Masterplan), John Lawton (ex-Lucifer's Friend, Uriah Heep) ir Eve Gallagher._NEWLINE_2008 m. rugs\xc4\x97jo m\xc4\x97n. vykusiame renginyje \xe2\x80\x9eHeepvention 2008\xe2\x80\x9c Ken Hensley v\xc4\x97l pasirod\xc4\x97 scenoje kartu su buvusiomis Uriah Heep garsenyb\xc4\x97mis \xe2\x80\x93 John Lawton, Lee Kerslake ir Paul Newton bei su buvusiu Focus gitaristu Jan Dumee. Per \xc5\xa1\xc4\xaf rengin\xc4\xaf buvo surengti du pasirodymai: pirm\xc4\x85j\xc4\x85 dien\xc4\x85 \xe2\x80\x93 akustinis (\xe2\x80\x9egyvo garso\xe2\x80\x9c) koncertas, o antr\xc4\x85j\xc4\x85 dien\xc4\x85 \xe2\x80\x93 pilnos sud\xc4\x97ties roko grup\xc4\x97s koncertas. J\xc5\xb3 metu buvo atlikti per du de\xc5\xa1imtme\xc4\x8dius sukurti Uriah Heep muzikos \xe2\x80\x9estandartai\xe2\x80\x9c._NEWLINE_N\xc4\x97 nemanydamas sustoti, Kenas toliau k\xc5\xabr\xc4\x97 ir \xc4\xafra\xc5\xa1in\xc4\x97jo novatori\xc5\xa1kus naujus albumus, prad\xc4\x97j\xc4\x99s nuo kerin\xc4\x8dio dain\xc5\xb3 rinkinio, pavadinto \xe2\x80\x9eLove & Other Mysteries\xe2\x80\x9c, kur\xc4\xaf jis \xc4\xafra\xc5\xa1\xc4\x97 savo namuose Ispanijoje, po kurio 2011 m. sek\xc4\x97 albumas \xe2\x80\x9eFaster\xe2\x80\x9c - jo pirmasis studijinis nauj\xc5\xb3 dain\xc5\xb3 albumas, \xc4\xafra\xc5\xa1ytas gyvai su jam pritarian\xc4\x8dia grupe Live Fire._NEWLINE_Koncertiniai turai sek\xc4\x97 vienas kit\xc4\x85, j\xc5\xb3 metu Kenas sureng\xc4\x97 solo koncertus Japonijoje, Rusijoje ir kitose \xc5\xa1alyse, taip pat kartu su Live Fire pasirod\xc4\x97 Skandinavijoje ir visoje Europoje, ta\xc4\x8diau netr\xc5\xabko ir \xc4\xafkv\xc4\x97pimo naujoms dainoms kurti. 2013 m. baland\xc5\xbeio m\xc4\x97n. Cherry Red Records i\xc5\xa1leido CD su vieno i\xc5\xa1 jo solo koncert\xc5\xb3 \xc4\xafra\xc5\xa1u, o t\xc5\xb3 pa\xc4\x8di\xc5\xb3 met\xc5\xb3 bir\xc5\xbeelio m\xc4\x97n. i\xc5\xa1leistas koncertinis CD, \xc4\xafra\xc5\xa1ytas kartu su Live Fire 2012 m. rugs\xc4\x97jo-spalio koncertinio turo metu. Planuojama, kad u\xc5\xbebaigiant trij\xc5\xb3 album\xc5\xb3, i\xc5\xa1leist\xc5\xb3 per vienerius metus, cikl\xc4\x85 rugs\xc4\x97jo m\xc4\x97n. Cherry Red Records dar i\xc5\xa1leis album\xc4\x85 \xe2\x80\x9eTrouble\xe2\x80\x9c su de\xc5\xa1im\xc4\x8dia nauj\xc5\xb3 dain\xc5\xb3, \xc4\xafra\xc5\xa1yt\xc5\xb3 kartu su pakitusios sud\xc4\x97ties Live Fire._NEWLINE_Pastaruosius kelerius metus Hensley kartu su \xc5\xbemona gyvena Agosto kaime netoli Alikant\xc4\x97s, Ispanijoje."